Uobičajenim pozdravom "dragim gledateljicama i štovanim gledateljima", neuništivi Velimir Bujanec u novoj seriji "Bujice" dodaje i popis televizija na kojima se njegov politički talk show emitira, što je uspjeh koji treba uvijek nabijati na nos trima tzv. velikim televizijama. Bujanec i "Bujica", nakon pritvaranja voditelja, postali su i doslovno nacionalni fenomen, jer ih se prvi put može gledati svugdje u Hrvatskoj i dijelu BiH, a Bujanec je potvrdio svoju reputaciju jedinog subverzivnog TV voditelja u Hrvatskoj.

Gost u studiju bio je Gordan Jandroković, ministar vanjskih poslova u HDZ-ovoj vladi u sjeni. Predstavljanje i razgovor s njim bili su prekidani uvodnom reportažom (autori Ivan Kraljević i Tihomir Novak) te telefonskim razgovorima s kirurgom Hrvojem Tomasovićem u Splitu i pulmologom Ivicom Babićem u Virovitici, koji su govorili o zdravlju nacije. Dr. Tomasović smatra da svaka koalicija malih desnih stranaka bez HDZ-a samo oslabljuje desnicu. Dr. Babić, kojeg je voditelj nazvao svojim kolegom po Remetincu, na jučerašnjom puštanju iz pritvora zahvalio je svojem odvjetniku i zagrebačkom Županijskom sudu koji nije podlegao pritiscima.

Taman kad je htio pozdraviti i šestoricu svojih zatvorskih cimera, radoznali g. Bujanec ga je najiskrenije zasuo djetinjastim pitanjima tipa "a jeste li vidjeli Sanadera, a je li vas zvao s prozora", pa nismo saznali ništa o njima, ali je zato dr. Babić najavio priključivanje liječničkog sindikata generalnom štrajku – ako ga bude. U razgovoru s autorima uvodne reportaže g. Tihomir Dujmović i Žarko Puhovski bacali su drvlje i kamenje na g. Zorana Milanovića uime nezadovoljne i osiromašene Hrvatske, koja je pritom uživala. Voditelj je, da prizemlji Jandrokovića koji dolazi iz viših političkih sfera, otkrio da premijer ujutro spava do 10 sati, a njegov ministar branitelja slično. Podatak je, tvrdi dobro obaviješteni Bujanec, procurio iz neposredne premijerove blizine, za razliku od jednodnevnog skijanja Milanovića i Tedeschija usred radnog tjedna, kad su ova dvojica malo skočila u Austriju na sportsku razonodu i kuhano vino, gdje ih je primijetio konobar iz Imotskoga i dojavio u "Bujicu".

>> Nova TV skromno proslavila peti rođendan "In magazina"